Sam fɔlɔ 5 AKKDC08 - Filisiw ye Ala ka layidu taamasiɲɛ - Bible Search\nSam fɔlɔ 4 Sam fɔlɔ 6\nSam fɔlɔ 5\nAla ka layidu taamasiɲɛ kɛsu be filisiw fɛ\n1Filisiw ye Ala ka layidu taamasiɲɛ kɛsu minɛ tuma min na, u y'a ta Ebɛnezɛri ka taga n'a ye Asidɔdi. 2O kɔ, joo min tɔgɔ ko Dagɔn, u y'a ta ka ta'a bila ale ka soo kɔnɔ joo nin gɛrɛfɛ. 3O dugusagwɛ, Asidɔdikaw wilila sɔgɔmada joona k'a sɔrɔ Dagɔn tun bennin be duguma, Masaba ka layidu taamasiɲɛ kɛsu ɲafɛ. U y'a ta k'a bila a nɔɔ na yen. 4Dugusagwɛ tugu, u wilila sɔgɔmada joona ka Dagɔn nin bennin ye duguma, Masaba ka layidu taamasiɲɛ kɛsu ɲafɛ. A kuun n'a bolow tun kari la ka taga ben soo daa la, a tun tora a juu dama. 5O le y'a to, fɔɔ ka na se bii ma, Dagɔn murutigiw ani mɔgɔ minw be don Dagɔn ka soo kɔnɔ Asidɔdi, olu te sɔn k'u seen la a ka soo daa la.\n6Masaba y'a bolo barikaman la Asidɔdikaw kan, ka cɛnniba kɛ u fɛ. A y'u tɔɔrɔ ni kookoo ye, Asidɔdi dugu kɔnɔ n'a lamini na. 7Asidɔdikaw y'o ye tuma min na, u y'a fɔ ko Isirayɛlidenw ka Ala ka layidu taamasiɲɛ kɛsu tena to olu fɛ, ko bari a y'a bolo barikaman la olu, n'u ka joo Dagɔn kan. 8U ye filisiw ka ɲamɔgɔw bɛɛ wele k'u lajɛn u fɛ yen, k'u ɲininga ko: «An ka kan ka mun le kɛ ni Isirayɛlidenw ka Ala ka layidu taamasiɲɛ kɛsu ye?» Ɲamɔgɔ nunu y'u jaabi ko u ka kɛsu nin ta ka taga n'a ye Gati. U y'a ta ka taga n'a ye o yɔrɔ la.\n9U y'a ta ka taga n'a ye ka ban tuma min na, Masaba y'a bolo la o dugumɔgɔw kan fana, fɔɔ u jigi tigɛra kosɔbɛ. A ye dugumɔgɔw tɔɔrɔ ni kookoo ye, a mɔgɔkɔrɔba fara denmisɛn kan. 10O la, u y'a bila ka taga Ekurɔn. A sera Ekurɔn dɔrɔn, o yɔrɔ mɔgɔw ko: «U nana ni Isirayɛlidenw ka Ala ka layidu taamasiɲɛ kɛsu ye an fɛ, janko k'an faga, an n'an ka jama.» 11U ye filisiw ka ɲamɔgɔw bɛɛ wele k'a fɔ ko: «Aw ka Isirayɛlidenw ka Ala ka layidu taamasiɲɛ kɛsu nin bila, a ka kɔsegi ka ta'a yɔrɔkɔrɔ la, janko a kana an n'an ka jama faga.» Bari mɔgɔw tun sara fɔɔ bɛɛ jigi tigɛra. Sabu Ala tun y'a bolo barikaman la u kan kosɔbɛ. 12Mɔgɔ minw tun ma sa, kookoo tun ye olu minɛ. A kɛra ten, dugu mɔgɔw kulekan bɔra fɔɔ ka se sankolo la.


Yezu be Fariziɲɛw kɔrɔfɔ | Yezu ka ɲɛnamaya\nMATIYO 12:33-50 MARIKI 3:31-35 LUKA 8:19-21\nYEZU BE KUMA ZONASI KA TAGAMASIƝƐ KOO LA\nYEZU NƆRƆNIN LO A KA KALANDENW NA KA TƐMƐ A SOMƆGƆW KAN\nYezu be jinaw gwɛnna ka bɔ mɔgɔw la Ala ka fanga sababu la. Nka, diinan kuntigiw kɛtɔ ka ban o la, u ka teli ka hakili senu tɔgɔ tiɲɛ. O la do, u bena tugu jɔn lo kɔ? Ala wala Sutana? Yezu y’a fɔ ko: “Yiriɲuman deen ka di, nga yirijugu deen man di, bari yiri be lɔn a deen fɛ.”—Matiyo 12:33.\nK’a fɔ ko Yezu be jinaw gwɛnna ka bɔ mɔgɔw la Sutana lo barika la, o ye hakilintanyako lo ye. Yezu ye kalanba min kɛ kulu kan, a y’a ɲɛfɔ ka gwɛ ko ni yiriden ka ɲi, o kɔrɔ ko a yiri lo ka ɲi, a tolinin tɛ. O la do, Fariziɲɛw ye jalaki kuma minw fɔ Yezu ma, u be mun lo yira? K’olu yɛrɛ tolinin lo. Yezu y’a fɔ u ye ko: “Aw minw ka jugu i n’a fɔ fɔnfɔnni, aw be se ka kumaɲuman fɔ cogo di, bari aw ka jugu. Mɔgɔ dusu fanin be fɛɛn min na, a daa b’o le fɔ.”—Matiyo 7:16, 17; 12:34.\nTiɲɛn na, an ka kumaw b’a yira min b’an dusukun na. Ala bena basigi o lo kan k’an kiti. O kama, Yezu y’a fɔ ko: “Ne b’a fɔ aw ye ko Ala bena mɔgɔw kiti loon min na, u ye kuma kuntan minw bɛɛ fɔ, a bena u ɲininga u fɔkun na. Ala bena i kiti ka kɛɲɛ n’i ka dalakuma ye. O sababu la, Ala be joo d’i ma, walima a b’i jalaki.”—Matiyo 12:36, 37.\nYezu ye kabakow kɛ. Nka sariya karamɔgɔw ni diinan kuntigiw b’a fɛ a ka dɔ kɛ olu ɲɛɛ na. U ko: “Karamɔgɔ, an b’a fɛ i ka taamashyɛn kabakoma dɔ kɛ an ɲɛ na.” U ye Yezu ka kabakow ye wo, u m’u ye wo, mɔgɔ caaman be se ka seereya kɛ o koo la. O kama, Yezu y’a fɔ o diinan kuntigiw ye ko: “Bi mɔgɔ juguw jatɔw bɛ taamashyɛn ɲini, nka taamashyɛn si tɛna jira u la ni kira Jonasi ta tɛ.”—Matiyo 12:38, 39, ABM.\nYezu ma taga k’u to ten. A y’a ka kumaw ɲɛfɔ u ye. A ko: “Jigɛba ye Zonasi kunu a ye tile saba ni suu saba kɛ a kɔnɔ cogo min na, Mɔgɔ Dencɛ fana bena tile saba, ni suu saba kɛ kaburu kɔnɔ ten.” Jɛgɛba sifa dɔ tun ye Zonasi kunu, nka a nana a fɔɔnɔ kɔfɛ. A kɛra i n’a fɔ a sara ka kunu le. O cogo la, Yezu be kɔn k’a fɔ ko ale bena sa ani ka kunu a tile sabanan loon. O koo kɛra tuma min na, Yahutuw ka diinan kuntigiw ma sɔn o tagamasiɲɛ na min bɔnin be Zonasi ta ma. U banna ka nimisa ani k’u sɔɔn yɛlɛma (Matiyo 27:63-66; 28:12-15). Nka, “Ninivukaw” ye Zonasi ka waajuli lamɛn ani u nimisara. O kama, u bena Yezu ka wagati mɔgɔw jalaki. Yezu y’a fɔ ko Seba masamuso ka ɲɛyirali fɛ, ale bena o mɔgɔw jalaki. O muso tun b’a fɛ ka Solomani ka hakilitigiya kumaw mɛn, ani u y’a kabakoya. Nka Yezu y’a fɔ ko: “Mɔgɔ be yan min lɔyɔrɔ ka bon ni Solomani ta ye.”—Matiyo 12:40-42.\nYezu ye a ka wagati mɔgɔw ka koo suma ni cɛɛ dɔ ye, jina bɔra min na (Matiyo 12:45). Jina bɔra ka yɔrɔ lakolon min to, komi o cɛɛ ma foyi kɛ k’o datugu ni fɛɛn ɲuman ye, jina nin kɔsegira ka na ni jina wolonfila ye minw ka jugu n’ale yɛrɛ ye. O cogo kelen na, Ala tun ye Israɛldenw saniya ani k’u kolo, i n’a fɔ jina bɔra cɛɛ min na. Nka Israɛl siya banna Ala ka kiraw la, fɔɔ ka Yezu kɛlɛ yɛrɛ, k’a sɔrɔ a tun gwɛnnin lo ko Ala ka hakili senu be ale lo kan. O b’a yira ko Israɛl ka koow cogoya ka jugu ka tɛmɛ fɔlɔ ta kan.\nKa Yezu to kuma na, a bamuso n’a dɔgɔninw nana ani u lɔra jama gɛrɛfɛ. Minw tun siginin be Yezu kɔrɔ, olu dɔw y’a fɔ a ye ko: “I baa n’i dɔgɔninw lɔnin be kɛnɛma k’u mako b’i la.” Yezu y’a yira ko a nɔrɔnin lo kosɔbɛ a ka kalandenw na. A b’u jati i n’a fɔ a balimacɛw n’a balimamusow ani a bamusow. A y’a bolo sin a ka kalandenw ma ani a y’a fɔ ko: “Mɔgɔ minw be u tulo malɔ Ala ka kuma na k’a sira taama, olu le ye ne baa ni ne dɔgɔninw ye.” (Luka 8:19-21). Yezu b’a yira o cogo la ko hali n’a somɔgɔw koo ka di a ye cogo o cogo, a ka kalandenw koo ka gwɛlɛ a ma ka tɛmɛ a somɔgɔw kan. Jɛnɲɔgɔnya barikaman min be an n’an kerecɛnɲɔgɔnw cɛ, o b’an dusu saalo haali, sanko ni dɔw be sigasiga an na wala n’u b’an kɔrɔfɔ an ka koo ɲumanw kosɔn!\nKɔrɔ juman na Fariziɲɛw be i n’a fɔ yiri tolinin?\nZonasi ka tagamasiɲɛ ye mun lo ye ani dɔw banna a la cogo di?\nSaan kɛmɛkulu fɔlɔ wagati la, mun lo y’a to Israɛl siya tun be i n’a fɔ jina bɔra cɛɛ min na?\nYezu y’a yira cogo di ko a nɔrɔnin lo a ka kalandenw na?\nA ci dɔ ma A ci dɔ ma Yezu be Fariziɲɛw kɔrɔfɔ\njy sap. 42 ɲɛɛ 104-105


Kod 30 AKKDC08 - Arasɛli y'a ye ko a ma deen wolo - Bible Search\nKod 29 Kod 31\n1Arasɛli y'a ye ko a ma deen wolo Yakuba ye minkɛ, a kɔrɔmuso keliya donn'a la deen nunu kosɔn. A y'a fɔ Yakuba ye ko: «Deenw di ne ma, n'o tɛ, ne bena sa!» 2Yakuba dimin'a kɔrɔ k'a fɔ ko: «Ne le ye Ala ye wa? Ale lo ye i bali denwolo la.» 3Arasɛli ko: «Ne ka jɔnmuso Bila filɛ. I k'ale minɛ ka la n'a ye janko a ka deen sɔrɔ ne ye. Ne fana bena deenw sɔrɔ ale barika la.» 4O la, a y'a ka jɔnmuso Bila di Yakuba ma k'a kɛ a muso ye. Yakuba lara n'a ye. 5Bila ye kɔnɔ ta ka dencɛ wolo Yakuba ye. 6Arasɛli ko: «Ala ye tiɲɛ di ne ma. A ye ne ka daalili mɛn ka dencɛ di ne ma.» O la, a y'a tɔgɔ la ko Dan.e 7Arasɛli ka jɔnmuso Bila ye kɔnɔ ta tugu ka dencɛ filanan wolo Yakuba ye. 8Arasɛli ko: «Ne ye bondori kɛ ni n kɔrɔmuso ye kosɔbɛ, ne ser'a kɔrɔ.» O la, a ye deen nin tɔgɔ la ko Nɛfutali.f\n9Leya y'a ye ko a ka wolo lɔra minkɛ, a y'a ka jɔnmuso Zilipa di Yakuba ma a k'a kɛ a muso ye. 10Leya ka jɔnmuso Zilipa ye dencɛ wolo Yakuba ye. 11Leya ko: «Ne kunna diyara koyi!» O la, a y'a tɔgɔ la ko Gadi.g 12Leya ka jɔnmuso Zilipa ye dencɛ wɛrɛ wolo Yakuba ye siɲɛ filanan na. 13Leya ko: «Ne nisɔn diyara dɛ! Musow ben'a fɔ ko ne nisɔn diyanin lo.» O la, a ye deen tɔgɔ la ko Asɛri.h\n14*Biletigɛtuma na, Urubɛn tagara kongo kɔnɔ ko a be yiriden dɔw yaala u tun be minw jati densɔrɔfura ye. A ye dɔw sɔrɔ ka na u di a baa Leya ma. Arasɛli y'a fɔ Leya ye ko: «Ne b'i daali, e k'i dencɛ ka yiriden nunu dɔw di ne ma.»\n15Leya y'a jaabi ko: «I ye ne cɛɛ bɔsi ne la, o ka dɔgɔ i ɲana kɛ? I b'a fɛ ka ne deen ka yiriden nunu minɛ fana.» Arasɛli y'a jaabi ko: «Ayiwa, n'i ye i dencɛ ka yiriden nunu dɔw di ne ma, Yakuba bena la n'i ye bii sufɛ.»\n16Yakuba kɔsegitɔ ka bɔ kongo kɔnɔ wulafɛ, Leya bɔra k'a kunbɛn k'a fɔ a ye ko: «I ka kan ka la ne fɛ bii, bari ne ye n dencɛ ka yiridenw di Arasɛli ma janko ka i sɔrɔ.» Yakuba tagara la n'a ye o sufɛ. 17Ala ye Leya kaan mɛn, Leya ye kɔnɔ ta k'a ka dencɛ duurunan wolo Yakuba ye. 18A ko: «Ala ye ne sara, bari ne ye n ka jɔnmuso di n cɛɛ ma.» O la, a y'a deen nin tɔgɔ la ko Isakari.i 19Leya ye kɔnɔ ta tugu k'a dencɛ wɔɔrɔnan wolo Yakuba ye. 20A ko: «Ala ye fɛnɲuman di ne ma. Sisan ne cɛɛ bena ne boɲa bari ne ye dencɛ wɔɔrɔ wolo a ye.» O la, a ye deen nin tɔgɔ la ko Zabulɔn.j 21O kɔ, a ye denmuso wolo k'ale tɔgɔ la ko Dina.\n22Ala hakili tora Arasɛli la k'a kaan mɛn ka deen d'a ma. 23Arasɛli ye kɔnɔ ta ka dencɛ wolo. A ko: «Ala ye ne ka maloya bɔ n kunna.» 24A y'a tɔgɔ la ko Yusufu.k A y'a fɔ ko: «Masaba, i ka dencɛ dɔ wɛrɛ di ne ma ka fara nin kan.»\nYakuba be kɛ nafolotigi ye\n25Arasɛli ye Yusufu wolo ka ban tuma min na, Yakuba y'a fɔ Laban ye ko: «Ne be sira daali ka segi n faso la. 26Ne ye baara kɛ i ye ne musow ni n deen minw kosɔn, i ka olu di ne ma, ne be taga. Ne ye baara min kɛ i ye, i yɛrɛ b'o lɔn.»\n27Laban y'a fɔ a ye ko: «Ni ne koo diyara i ye, to ne fɛ yan, bari ne ye lagwɛli kɛ k'a lɔn ko Masaba ye ne dɛmɛ i kosɔn. 28E k'i ka sara fɔ, ne ben'a d'i ma.»\n29Yakuba y'a fɔ a ye ko: «Ne ye baara kɛ i ye cogo min na, i ka begɛnw kɛra cogo min na ne bolo, i yɛrɛ b'o lɔn. 30Sanni ne ka na, dɔɔni lo tun be i bolo, sisan a cayara kosɔbɛ ne bolo, Masaba y'i dɛmɛ ne kosɔn. N'o tɛ, ne bena se ka baara kɛ ne yɛrɛ ka somɔgɔw ye tuma jumɛn?»\n31Laban y'a ɲininga ko: «Ne ka mun d'i ma?»\nYakuba y'a jaabi ko: «Kana foyi di ne ma. Ne bena min fɔ, n'i sɔnna o la, ne bena to k'i ka begɛnw dɛndɛ k'u kɔlɔsi. 32Ne bena yaala i ka begɛnmisɛnw bɛɛ cɛma bii. Sagaden minw ɲɛgɛɲɛgɛnin bɛ, ani tɔnitɔninin be minw bɛɛ kan, ni saga finmanw, ani baden ɲɛgɛɲɛgɛninw, ni tɔnitɔninin be minw na, o bɛɛ bena bila danna. Olu le bena kɛ ne ka sara ye. 33N'i nana ne ka sara filɛ sini, ne ka tilenninya bena lɔn. Baa o baa ɲɛgɛɲɛgɛnin tɛ, walima tɔnitɔninin te min na, saga minw finnin tɛ, ni olu dɔ yera ne bolo, o bena jati fɛɛn soɲani ye.»\n34Laban ko: «Ayiwa, a ka kɛ ka kɛɲɛ n'i ka kuma ye.» 35O loon kelen na, bakɔrɔnin minw ɲɛgɛɲɛgɛnin lo ani tɔnitɔninin be minw na, ni bamuso minw ɲɛgɛɲɛgɛnin lo ni tɔnitɔninin be minw na, ani saga finmanw bɛɛ, Laban ye olu bɛɛ bɔ k'u don a dencɛw bolo. 36O kɔ, a y'a yɔrɔ jaɲa Yakuba la k'a to Laban ka begɛnmisɛn tɔw dɛndɛ na. Tile saba taama ɲɔgɔn tun b'u cɛ.\n37Yakuba ye yiri dɔw bolow tigɛ, o yiri nunu tɔgɔ ko populiyiri, ni amandiyiri, ani pilataniyiri ye. A y'u fara bɔ janko u gwɛmanyɔrɔw ka bɔ. 38A ye bere wɔrɔnin nunu bila begɛnw ka kolokolow bɛɛ kɔnɔ janko u ka to u ɲafɛ n'u be minni kɛ. N'u nana minni kɛ tuma o tuma, u tun ka teli ka yɛlɛ ɲɔgɔn kan. 39U tun be to ka yɛlɛ ɲɔgɔn kan bere nunu kɔrɔ. N'u ye kɔnɔ ta ka jigi, o deen nunu ɲɛgɛɲɛgɛnin lo, walima tɔnitɔninin be kɛ u la.\n40Yakuba ye sagaden minw bila danna, a tun be to k'olu bila ka yɛlɛ Laban ka begɛn musomanw kan. A kɛra ten, a ye begɛnw sɔrɔ k'o kɛ a yɛrɛ ta ye, a ma sɔn k'u ɲagami ni Laban taw ye. 41Tuma o tuma ni begɛnmuso ɲanamanw yɛlɛtuma sera, Yakuba tun be bere nunu bila begɛnw kɔrɔ kolokolo kɔnɔ janko u ka yɛlɛ o kɔrɔ. 42Ni begɛnmisɛn minw fasanin lo, a tun te u bila olu kɔrɔ. O la, deen fasaninw kɛra Laban ta ye, deen barikamanw kɛra Yakuba ta ye.\n43A kɛra ten, Yakuba kɛra nafolobatigi ye. Begɛnmisɛn caaman tun b'a fɛ, ani jɔnmusow ni jɔncɛw, ni ɲɔgɔmɛw ani faliw fana.


Yafali: Yezu be kalan di an ma o koo la | Yezu ka ɲɛnamaya\nKa yafa, o kɔrɔtanin lo\nAN KA ƝI KA YAFA FƆƆ SIƝƐ WOLONFILA WA?\nYEZU BE ƝƐYIRALI TA BAARADEN HINƐNTAN KA KOO LA\nYezu ye ladili di ko walisa ka bɛnbaliyako dɔ ɲɛnabɔ ni balima dɔ ye, an ka ɲi ka taga kuma a tigi fɛ an kelen n’an kelen. Piyɛri y’o mɛn, nka a be komi a b’a fɛ k’a lɔn an ka ɲi k’an jija k’o kɛ fɔɔ siɲɛ joli.\nPiyɛri ye Yezu ɲininga ko: “Matigi, ni n balima be to ka ne hakɛ ta tuma bɛɛ, ne ka kan ka yafa a ma siɲɛ joli? Fɔɔ ka taga se siɲɛ wolonwula wa?” Diinan kuntigi dɔw b’a fɔ ko mɔgɔ ka ɲi ka yafa mɔgɔ ma fɔɔ siɲɛ saba. O kama, n’a sɔrɔ Piyɛri b’a jati ko n’a be yafa mɔgɔ ma “fɔɔ ka taga se siɲɛ wolonwula,” o ye mɔgɔ ɲumanya yɛrɛ lo ye.—Matiyo 18:21.\nNka, k’a jati i mɔgɔɲɔgɔn ye i hakɛw ta fɔɔ siɲɛ daa min na, o bɛnnin tɛ Yezu ka fɔta ma. O kama a ye Piyɛri jaabi ko: “Ayi, ne t’a fɔ i ye siɲɛ wolonwula dɛ, nga siɲɛ wolonwula sigiyɔrɔman bi wolonwula.” (Matiyo 18:22). O kɔrɔ ko ka yafa tuma bɛɛ. Siɲɛ daa min na Piyɛri ka ɲi ka yafa mɔgɔ ma, daan man kan ka kɛ o la.\nO kɔ, Yezu ye ɲɛyirali dɔ fɔ walisa Piyɛri ani mɔgɔ wɛrɛw k’a faamu k’u ka kan ka yafa. O ye baaraden dɔ ye, min m’a kuntigi ka ɲumanya ladegi. Masacɛ dɔ tun b’a fɛ k’a ka nafolo jati minɛ n’a ka baaradenw ye. U nana ni baaraden dɔ ye ko masacɛ ka wari talan 10000 (wala warigwɛ miliyɔn 60) juruba b’a la. A tun tɛ se k’o juru sara cogo si la. O kama, masacɛ ko u ka baaraden n’a muso n’a deenw feere walisa o juru ka sara. Baaraden nin y’a kunbiri gwan a masacɛ kɔrɔ k’a deli ko “a ka muɲu ale kɔrɔ dɔɔni, ko ale bena juru nin bɛɛ sara.”—Matiyo 18:26.\nMasacɛ makarila o cɛɛ la k’o juruba bɛɛ yafa a ma. Baaraden nin bɔra masacɛ ka soo tuma min na, a y’a tɔɲɔgɔn dɔ ye min tun ka kan ka warigwɛ deen 100 di a ma. A y’a tɔɲɔgɔn minɛ k’a kaan dɛrɛ kosɔbɛ k’a fɔ a ye ko: “N ka wari sara.” Nka a tɔɲɔgɔn nin y’a kunbiri gwan a kɔrɔ k’a deli ko: “Muɲu ne kɔrɔ, ne ben’a sara.” (Matiyo 18:28, 29). Nka baaraden nin ma masacɛ ladegi. A y’a tɔɲɔgɔn don kaso la hali k’a sɔrɔ a ka juru tun man ca. A ko fɔɔ a k’ale ka juru sara.\nBaaraden tɔɔw y’o ye minkɛ, u tagara o fɔ masacɛ ye. Masacɛ dimininba ko u ka taga o baaraden hinɛntan weele ka na. A y’a fɔ a ye ko: “Baaradenjugu, ne tun yafara i ma juru nin la, bari i ye ne daali. Ne makarila i la cogo min na, ele fana tun ka kan ka makari i tɔɲɔgɔn na ten.” Masacɛ dimina kosɔbɛ ani a ye baaradenjugu nin don kaso la k’a fɔ ko fɔɔ a k’ale ka juru bɛɛ sara. Yezu y’a ka kumaw kuncɛ ko: “Ne Faa min be sankolo la, o bena aw kɛ ten, n’aw te sɔn ka yafa aw tɔɲɔgɔn ma aw dusu bɛɛ la.”—Matiyo 18:32-35.\nNin ye kalan ɲuman ye yafali koo la dɛ! Jehova kɛtɔ k’an ka jurumu yafa, a ye juruba dɔ lo bɔ an kun. An kerecɛnɲɔgɔnw mana an hakɛ ta cogo o cogo, o tɛ suma ni an ka juruba ye Jehova ye min bɔ an kun. Nka Jehova tɛ yafa an ma siɲɛ kelen dɛ, a be yafa siɲɛ waa caaman. Anw do, an tɛ se ka yafa an balimaw ma siɲɛ caaman, hali n’an b’a miiri k’u y’an hakɛ ta wa? I ko Yezu y’a fɔ cogo min na a ka kalanba la kulu kan, Ala bena “an ka filiw yafa an ma i ko an fana be yafa tɔw ma cogo min na n’u filila anw ma.”—Matiyo 6:12.\nMun lo ye Piyɛri lasun ka ɲiningali kɛ yafali koo la? N’a sɔrɔ Piyɛri b’a jati ko n’a be yafa mɔgɔ ma fɔɔ siɲɛ wolonfila, o ye ɲumanya lo ye. Mun na do?\nMasacɛ dɔ y’a ka baaraden minɛ cogo di? Nka, o baaraden y’a tɔɲɔgɔn minɛ cogo di?\nYezu ye ɲɛyirali min fɔ, an ka ɲi ka kalan juman lo sɔrɔ o la?\nA ci dɔ ma A ci dɔ ma Ka yafa, o kɔrɔtanin lo\njy sap. 64 ɲɛɛ 152-153